หั่นดอกเบี้ยสลากลดต้นทุน
ออมสิน หั่นต้นทุนลดดอกเบี้ยสลากเหลือ 1.5% มั่นใจยังดึงดูดดีกว่าเงินฝากประจำ
29 ก.ค. 2558

ออมสิน หั่นต้นทุนลดดอกเบี้ยสลากเหลือ 1.5% มั่นใจยังดึงดูดดีกว่าเงินฝากประจำ
นายชาติชาย พยุหนาวีชัยผู้อำนวยการธนาคารออมสิน เปิดเผยหลังการออกสลากออมสินพิเศษอายุ 3 ปี งวดเดือน ก.ค. ว่า ธนาคารได้พิจารณาปรับลดผลตอบแทนสลากชุดดังกล่าวเหลือ 1.5% จากที่เคยมีผลตอบแทน 2% ในสลากงวดเดือน มี.ค. และจาก 1.75% ของสลากงวดเดือน พ.ค. กล่าวคือ ถ้าฝากครบ 3 ปี จะได้เงินคืนหน่วยละ 51.50 บาท หรือได้ดอกเบี้ย 1.5% แต่หากถอนก่อนครบ 3 เดือน จะหักส่วนลด 1 บาท/หน่วย 
สำหรับสาเหตุที่ปรับลดอัตราดอกเบี้ยลง เพราะเป็นไปตามกลไกตลาดที่อัตราดอกเบี้ยอยู่ในช่วงขาลง โดยเฉพาะเมื่อ เทียบกับดอกเบี้ยอาร์พีที่มีการกู้ยืมในตลาดเงินอยู่ที่ระดับ 1.5% และเมื่อเทียบต้นทุนของการออกสลากทั้งพอร์ตของธนาคาร ที่ยอดเงินฝากสลากคงค้างกว่า 7 แสนล้านบาท จะพบว่าธนาคารมีต้นทุนจากการออกสลากถึง 3% ซึ่งถือเป็นต้นทุนที่สูงกว่าการรับฝากทุกประเภท
อย่างไรก็ตาม สำหรับสลากที่ออกชุดใหม่งวดที่ 78 นั้น ในกรณีที่ซื้อมากกว่า 5 แสนบาทจะมีโอกาสถูกทุกงวด ซึ่งจะทำให้ได้ผลตอบแทนเฉลี่ยอยู่ที่กว่า 2% ถือว่าสูงกว่าการฝากเงินแบบประจำ 3-6 เดือน ที่จะได้ผลตอบแทนอยู่ที่ 1.1-1.3% และเงินฝากประจำ 1 ปี อยู่ที่ 1.75% จึงถือได้ว่าผลตอบแทนของสลากออมสินแม้จะมีการปรับลดดอกเบี้ยลงไปแล้ว ก็ยังได้ผลตอบแทนดีกว่าการฝากเงินแบบทั่วๆ ไป จึงคาดว่าจะสามารถขายได้ตามเป้าหมายที่ 3 หมื่นล้านบาท ภายใน 1 เดือน
นอกจากนี้ ยังสามารถลุ้นรางวัลที่ 1 มูลค่ารางวัลละ 10 ล้านบาท จำนวน 3 รางวัล รางวัลที่ 2 จำนวน 2 รางวัล มูลค่า 1 ล้านบาท รางวัลที่ 3 จำนวน 2 รางวัล มูลค่า 2 หมื่นบาท รางวัลที่ 4 จำนวน 5 รางวัล มูลค่า 1 หมื่นบาท รางวัล ที่ 5 จำนวน 10 รางวัล มูลค่า 5,000 บาท มีรางวัลเลขท้าย 6 ตัว จำนวน 2 รางวัล รางวัลละ 400 บาท รางวัลเลขท้าย 5 ตัว จำนวน 2 รางวัล รางวัลละ 300 บาท รางวัลเลขท้าย 4 ตัว จำนวน 2 รางวัล รางวัลละ 150 บาท
ทั้งนี้ สำหรับผลตอบแทนขั้นต่ำที่ยังไม่รวมโอกาสถูกรางวัลสำหรับการฝากสลาก 100 บาท แต่ไม่ถึง 5 แสนบาท เฉลี่ยอยู่ที่ 1% หากซื้อสลาก 5 แสนบาทขึ้นไปได้ผลตอบแทน 1.72% และถ้าซื้อสลากตั้งแต่ 5 ล้านบาทขึ้นไปได้ผลตอบแทน 1.864%
อย่างไรก็ดี ทางธนาคารได้ตัดรางวัลพิเศษ ไม่มีการแจกทองคำเช่นเดียวกับสลากชุดก่อนที่ผ่านมา แต่เงินรางวัลและดอกเบี้ยที่ได้จะไม่เสียภาษี